Az Európai Uniós statisztikai hivatala, az Eurostat tett közzé két elég érdekes, bár a magyar lakosság egészségügyi helyzetére vonatkozóan szomorú ábrát.

Az elsőn az látszik, hogy az unió egyes tagállamaiban a lakosság hány százaléka fogyasztott 2017-ben napi szinten zöldséget. Az uniós átlag 64 százalék, Magyarország 30 százalékkal az utolsó helyen végzett.

84% of the population in 🇮🇪Ireland and 🇧🇪Belgium eat vegetables 🥦🍆🥒🥬🥕every day https://t.co/D5WK0JqCpL pic.twitter.com/ehGfKViNvL — EU_Eurostat (@EU_Eurostat) April 1, 2019

Gyümölcsfogyasztás szempontjából kicsit jobban állunk, bár 40 százalékkal így is csak a negyedik legkevesebb gyümölcsöt fogyasztó ország lettünk az EU-ban.

A lista elején rendre dél-európai országok vannak, Olaszországban, Spanyolországban és Portugáliában is sok zöldséget és gyümölcsöt fogyaszt a lakosság.

Manapság a mediterrán diéta a legelismertebb étrend, a tudomány jelenlegi állása szerint ez az egészséges, számtalan kutatás, tanulmány foglalkozik ezzel. Az étrendben friss zöldségek és gyümölcsök, valamint halak és olajos magvak szerepelnek, de ami talán fontosabb, hogy fokhagymát, sok olívaolajat és némi vörösbort is kell fogyasztani. Még az Egészségügyi Világszervezet is ezt a diétát javasolja, mert az ezen étrend szerint étkezőknél sokkal alacsonyabb a szív- és érrendszeri megbetegedések aránya, és az alaknak is jót tesz.

A mediterrán étrend egy tanulmány szerint az idősebbek körében csökkentheti a korai halálozás kockázatát és a depresszió megelőzésében is segíthet.